T3 – kultúrny prostriedok

T3 – kultúrny prostriedok alebo T3 je bratislavské nezávislé multižánrové kultúrne centrum, ktoré vzniklo v roku 2017. Aktivity realizuje vo vyradenom vozni električky Tatra T3, ktorý vlastní občianske združenie prevádzkujúce kultúrne centrum. V rokoch 2017 až 2021 T3 sídlila na Trnavskom mýte, po krátkej zastávke na festivale Pohoda sa presťahovala na Tyršovo nábrežie. T3 – kultúrny prostriedok primárne organizuje koncerty, filmové premietania, autorské čítania, divadelné a performatívne predstavenia či výstavy výtvarného umenia. Od roku 2023 je členom siete nezávislých kultúrnych centier Anténa.
Vozeň električky vydražilo občianske združenie od dopravného podniku Bratislava. Električka je zvnútra rekonštruovaná, zvonku však ostala identita električky zachovaná.
História.
Trnavské mýto.
T3 začala fungovať 10. júla 2017, kedy bol vozeň umiestnený na Trnavskom mýte v blízkosti bývalej staničnej budovy konskej železnice, pričom jeho umiestnenie sprevádzal aj úvodný koncert. Na tomto mieste sídlilo kultúrne centrum do 30. júna 2021, kedy bol vozeň premiestnený na trenčianske letisko, kde bol jedným z pódií na festivale Pohoda on the Ground. Počas tejto fázy existencie usporiadal T3 – kultúrny prostriedok viac ako 200 kultúrnych podujatí.
Tyršovo nábrežie.
Prvé podujatie T3 – kultúrneho prostriedku na Tyršovom nábreží sa odohralo 15. júla 2021. Aj vďaka postupne budovanému medzinárodnému renomé a väčšiemu priestoru navštívilo počas roku 2022 T3 až 10 tisíc návštevníkov.
Zameranie a reflexia.
Zameranie.
Kultúrne centrum sa všeobecne zameriava na prinášanie nových a inovatívnych umeleckých tendencií a postupov, pričom špecifickosť priestoru viedla k vytýčeniu sprístupňovania a popularizácie náročnejšej tvorby za jeden z hlavných cieľov priestoru.
Hudba.
Väčšinu umeleckého programu T3 tvorí hudba, pričom sa predstavujú projekty z českej a slovenskej scény ale aj aktuálne mená zo sveta – medzi ktoré patrili napríklad oceňované kanadská duo Pelada, britská rapová anomália Iceboy Violet, zásadná postava avantgardnej hudby Elliott Sharp, či Maniucha &amp; Ksawery. Hráva sa pritom rovnako tak priamo vo vozni ako aj v exteriéri pred ním.
Výtvarné umenie.
Od roku 2018 sa v T3 dejú výstavy mladých výtvarníkov a výtvarníčok, ktoré má na starosti kurátorka Jana Babušiaková. Medzi vystavujúcich patrila napríklad víťazka Ceny Oskára Čepana Daniela Krajčová, trojnásobný finalista Maľby roka Ján Hrčka, či Erik Binder.
Letné kino.
T3 ozvláštňuje bežnú ponuku letných kín o náročnejšie snímky, pričom berie ohľad na bežného diváka. Program letných kín je tvorený z artovej kinematografie, klubových filmov, dokumentov aj filmov pre deti. Letné kiná realizuje od roku 2018.
Literatúra.
Od roku 2017 realizuje T3 autorské čítania so zameraním na súčasnú poéziu, predstavuje aj prozaikov, medzi ktorých patrila napríklad víťazka Anasoft Litery Barbora Hrínová, či finalistov tejto ceny Richarda Pupalu, Michaelu Rosovú, alebo Mila Janáča.
Reflexia.
Podľa denníku Pravda je dramaturgia T3 inkluzívna, žánrovo diverzifikovaná a väčšinu vystupujúcich umelkýň a umelcov definuje to, že na scéne súčasnej hudby kvalitatívne vytŕčajú. Podľa českého kultúrneho dvojtýždenníka A2 pomáha T3 vytvárať podhubie pre okrajovú hudbu od radikálnej elektroniky cez voľnú improvizáciu a noise až po experimentálny pop, pričom poskytuje každodennú bázu pre menšinovú kultúrnu prevádzku.